钦定古今图书集成/明伦汇编/氏族典/第126卷 > 陈俊
## 钦定古今图书集成/明伦汇编/氏族典/第126卷 > 陈俊

按《明外史陈俊传》：“俊字时英，莆田人。举乡试第一，登
正统十三年进士。除户部主事，督天津诸卫军采草。
历郎中。天顺五年，两广用兵，俊督饷赖以无乏，母丧
不听归，蛮平始还。成化初，擢南京太常少卿。四年，召
拜户部右侍郎。寻议用兵河套，敕俊赴河南、山陕，会
巡抚诸臣画刍饷。俊以边庾空竭，而榆林道险远，转”
输难。乃发金于内地市易，修西安、韩城，同官径道，以
利飞挽。还朝，进俸一级，历吏部左、右侍郎。九载满，拜
南京尚书，改兵部，参赞机务。久之，改吏部。二十一年，
星变，陈时弊二十事，皆极痛切。明年乞致仕。诏加太
子少保，赐敕驰传还。卒，谥康懿。